Na temelju članka 11. stavka 1. i članka 20. stavka 2. Zakona o osnivanju Agencije za ugljikovodike (Narodne novine, broj 14/2014, 73/2017 i 84/2021) te Odluke Vlade Republike Hrvatske o davanju prethodne suglasnosti na Statut Agencije za ugljikovodike (KLASA: 022-03/14-04/52; URBROJ: 50301-05/05-14-4; od 05. ožujka 2014.), Odluke Vlade Republike Hrvatske o davanju prethodne suglasnosti na izmjene i dopune Statuta Agencije za ugljikovodike (KLASA: 022-03/18-04/09; URBROJ: 50301-25/06-18-3; od 24. siječnja 2018.) i Odluke Vlade Republike Hrvatske o davanju prethodne suglasnosti na Izmjene Statuta Agencije za ugljikovodike (KLASA: 022-03/21-04/371; URBROJ: 50301-05/31-21-3; od 11. studenog 2021.) Upravno vijeće donosi

Pročišćeni tekst Statuta Agencije za ugljikovodike obuhvaća Statut Agencije za ugljikovodike donesen na 2. redovnoj sjednici Upravnog vijeća održanoj 07. ožujka 2014. godine (KLASA: 012-03/14-01/06; URBROJ: 567-01/01-14-1) objavljenog istog dana na oglasnoj ploči Agencije za ugljikovodike, Izmjene i dopune Statuta Agencije za ugljikovodike donesene na 3. sjednici novog saziva Upravnog vijeća Agencije za ugljikovodike održane 22. veljače 2018. godine (KLASA: 012-03/14-01/06; URBROJ: 405-01/1-18-3) objavljene istog dana na oglasnoj ploči Agencije za ugljikovodike te Izmjene Statuta Agencije za ugljikovodike donesene na 1. elektronskoj sjednici novog saziva Upravnog vijeća Agencije za ugljikovodike održane u periodu 1. – 3. prosinca 2021. (KLASA: 012-03/14-01/06, URBROJ: 405-01/01-21-6) objavljene istog dana na oglasnoj ploči Agencije za ugljikovodike

**PROČIŠĆENI TEKST STATUTA AGENCIJE ZA UGLJIKOVODIKE**

**I. OPĆE ODREDBE**

**Članak 1.**

(1) Ovim Statutom pobliže se uređuje naziv i sjedište, djelatnost, unutarnji ustroj, upravljanje, načela rada i poslovanja, ovlasti i način odlučivanja, predstavljanje i zastupanje, opći akti, tajnost podataka, javnost rada, financiranje te druga pitanja od značaja za rad Agencije za ugljikovodike (dalje u tekstu: Agencija).

(2) Izrazi koji se koriste u ovom Statutu imaju značenja utvrđena Zakonom o osnivanju Agencije za ugljikovodike (dalje u tekstu: Zakon) i drugim propisima koji ureduju istraživanje i eksploataciju ugljikovodika.

**Članak 2.**

(1) Agencija je samostalna, neovisna pravna osoba s javnim ovlastima osnovana Zakonom koja obavlja poslove u okviru djelokruga i nadležnosti utvrđenih Zakonom.

(2) Osnivač Agencije je Republika Hrvatska, a osnivačka prava ostvaruje ministarstvo nadležno za energetiku.

(3) Poslovi Agencije od interesa su za Republiku Hrvatsku te je Agencija ovlaštena predlagati ministarstvu nadležnom za energetiku donošenje odluka vezanih za poslove iz svog djelokruga.

(4) Za obavljanje poslova određenih Zakonom i ovim Statutom, Agencija odgovara Vladi Republike Hrvatske i ministarstvu nadležnom za energetiku.

*Naziv Agencije*

**Članak 3.**

(1) Naziv Agencije glasi: Agencija za ugljikovodike.

(2) Skraćeni naziv Agencije glasi: AZU.

(3) Naziv Agencije na engleskom jeziku glasi: Croatian Hydrocarbon Agency.

(4) Skraćeni naziv Agencije na engleskom jeziku glasi: CHA.

(5) Naziv Agencije mora biti istaknut na objektu u kojem se nalazi sjedište Agencije.

*Sjedište Agencije*

**Članak 4.**

(1) Sjedište Agencije je u Zagrebu.

(2) Odluku o poslovnoj adresi Agencije i izmjeni iste donosi ministarstvo nadležno za energetiku na temelju članka 3. stavka 1. Zakona.

**Članak 5.**

(1) Agencija ima pečat i žig s grbom Republike Hrvatske okruglog oblika promjera 38 mm koje koristi u obavljanju poslova u okviru javnih ovlasti.

(2) U sredini pečata i žiga iz stavka 1. ovoga članka nalazi se grb Republike Hrvatske, a u koncentričnim krugovima oko grba sadrži naziv "REPUBLIKA HRVATSKA - AGENCIJA ZA UGLJIKOVODIKE, ZAGREB", s tim da je naziv "REPUBLIKA HRVATSKA" u pečatu i žigu ispisan većim slovima od teksta "AGENCIJA ZA UGLJIKOVODIKE, ZAGREB".

(3) Pečat i žig iz stavka 1. ovoga članka ima redni broj koji se stavlja u pečat i žig iznad grba Republike Hrvatske.

(4) Agencija ima pečat i žig koji koristi u obavljanju poslova koji nisu u okviru javnih ovlasti.

(5) U uredskom poslovanju Agencija koristi prijemni štambilj pravokutnog oblika, koji sadrži tekst: "AGENCIJA ZA UGLJIKOVODIKE" i prostor za upisivanje datuma primitka, klasifikacijske oznake, urudžbenog broja, ustrojstvene jedinice, broj priloga i vrijednost.

(6) Oblik i sadržaj pečata i žiga iz stavka 4. ovoga članka utvrđuje predsjednik Uprave Agencije.

(7) Korištenje pečata i žiga s grbom Republike Hrvatske, te pečata i žiga iz stavka 4. i prijemnog štambilja iz stavka 5. ovog članka utvrđuje predsjednik Uprave Agencije.

**Članak 6.**

(l) Agencija u svom poslovanju upotrebljava zaštitni znak i/ili logotip.

(2) Sadržaj, oblik i uporabu zaštitnog znaka i/ili logotipa Agencije utvrđuje predsjednik Uprave Agencije.

**II. DJELATNOST AGENCIJE**

**Članak 7.**

(1) U okviru svoje djelatnosti Agencija obavlja sljedeće poslove:

1. pruža sustavnu operativnu podršku nadležnim tijelima u poslovima vezanim za istraživanje i eksploataciju ugljikovodika, geotermalnih voda za energetske svrhe, podzemno skladištenje plina, kao i trajno zbrinjavanje ugljikova dioksida u geološkim strukturama, u poslovima osiguranja obveznih zaliha nafte i naftnih derivata te u poslovima vezanim uz razvoj i primjenu novih održivih tehnologija korištenja obnovljivih izvora energije
2. vodi i organizira bazu geoloških i geofizičkih podataka, kao i podataka o bušotinama radi upoznavanja potencijalnih investitora s ugljikovodičnim, geotermalnim i geološkim potencijalima za podzemno skladištenje plina i trajno zbrinjavanje ugljikova dioksida određenih područja Republike Hrvatske te priprema i organizira prezentacije
3. daje prijedloge ministarstvu nadležnom za energetiku za donošenje odluke o provođenju nadmetanja za istraživanje i eksploataciju ugljikovodika, geotermalnih voda za energetske svrhe, podzemno skladištenje plina i trajno zbrinjavanje ugljikova dioksida, za odabir najboljeg ponuditelja za izdavanje dozvole i sklapanje ugovora, te sudjeluje u provedbi nadmetanja za istraživanje i eksploataciju ugljikovodika, geotermalnih voda za energetske svrhe, podzemno skladištenje plina i trajno zbrinjavanje ugljikova dioksida, u svrhu izdavanja dozvole i sklapanja ugovora
4. utvrđuje troškove za istraživanje i eksploataciju ugljikovodika
5. osigurava uvjete za učinkovito izvršavanje prava i obveza investitora na temelju izdanih dozvola za istraživanje, dozvola za eksploataciju i sklopljenih ugovora o istraživanju i eksploataciji ugljikovodika, ugovora o eksploataciji geotermalnih voda i ugovora o podzemnom skladištenju plina
6. prati trendove i međunarodne standarde u istraživanju i eksploataciji ugljikovodika, geotermalnih voda za energetske svrhe, podzemnog skladištenja plina, trajnog zbrinjavanja ugljikova dioksida te ostalih novih tehnologija korištenja obnovljivih izvora energije
7. izrađuje izvješća o izvršavanju obveza investitora na temelju izdanih dozvola za istraživanje, dozvola za eksploataciju i sklopljenih ugovora o istraživanju i eksploataciji ugljikovodika, ugovora o eksploataciji geotermalnih voda i ugovora o podzemnom skladištenju plina
8. odobrava radne programe i budžete u skladu s odredbama propisa kojima se uređuje istraživanje i eksploatacija ugljikovodika
9. kontrolira troškove po ugovoru o istraživanju i podjeli eksploatacije ugljikovodika u svrhu povrata troškova
10. daje podršku investitoru u postupcima ishođenja svih potrebnih dokumenata i/ili isprava potrebnih za istraživanje i eksploataciju ugljikovodika, a sukladno propisima kojima se uređuje istraživanje i eksploatacija ugljikovodika i ugovoru sklopljenom između Vlade Republike Hrvatske i investitora
11. pruža pomoć investitoru u svrhu rješavanja imovinsko-pravnih odnosa za zemljišne čestice unutar istražnog prostora i/ili eksploatacijskog polja
12. izvještava Europsku komisiju o svim općim poteškoćama s kojima se susreću investitori prilikom pristupa ili provođenja aktivnosti po ovom Zakonu na koje im bude ukazano uz poštovanje poslovne tajne
13. objavljuje i dostavlja Europskoj komisiji godišnje izvješće koje sadržava informacije o geografskim područjima koja su otvorena za istraživanje i eksploataciju ugljikovodika, izdanim dozvolama za istraživanje i eksploataciju ugljikovodika, ovlaštenicima dozvola i njihovu sastavu te procijenjenim rezervama koje se nalaze na njezinu teritoriju, ako navedeno ne predstavlja poslovne informacije povjerljive prirode
14. kontrolira izvješća koja su investitori dužni dostaviti prilikom trajnog zbrinjavanja ugljikova dioksida u geološkim strukturama, poduzima potrebne korektivne mjere, odobrava privremeni plan postupanja nakon zatvaranja podzemnog skladišta te je odgovorna za praćenje, izvješćivanje i korektivne mjere nakon zatvaranja podzemnog skladišta
15. istraživanja i eksploatacije geotermalnih voda te izrade naftno-rudarskih projekata i elaborata o rezervama
16. predlaže osnivanje razvojnog društva radi poticanja i razvoja potencijala u istraživanju i eksploataciji geotermalnih voda i trajnom zbrinjavanju ugljikova dioksida u Republici Hrvatskoj sukladno propisima koji uređuju istraživanje i eksploataciju geotermalnih voda
17. priprema i dostavlja inicijative za izradu i izmjenu i dopunu prostornog plana te sudjeluje u postupcima sukladno propisima iz područja prostornog uređenja u cilju provedbe okvirnog plana i programa istraživanja i eksploatacije ugljikovodika na Jadranu i okvirnog plana i programa istraživanja i eksploatacije ugljikovodika na kopnu sukladno propisima kojima se uređuje istraživanje i eksploatacija ugljikovodika
18. trgovinu na veliko naftnim derivatima
19. trgovinu na veliko krutim, tekućim i plinovitim gorivima i srodnim proizvodima
20. kupnju i prodaju nafte i naftnih derivata u svrhu formiranja i zanavljanja zaliha
21. puštanje obveznih zaliha nafte i naftnih derivata na tržište u slučaju poremećaja opskrbe
22. organizaciju, nadzor i upravljanje obveznim zalihama nafte i naftnih derivata
23. utvrđivanje uvjeta za skladištenje obveznih zaliha nafte i naftnih derivata
24. skladištenje naftnih derivata
25. skladištenje i/ili nadzor obveznih zaliha naftnih derivata drugih država koje se sukladno međudržavnim sporazumima i/ili direktivama Europske unije čuvaju na državnom području Republike Hrvatske
26. kupnju i/ili gradnju spremnika, pripadajućih lučkih i kopnenih postrojenja i instalacija te upravljanje njima
27. nadzor količine i kvalitete obveznih zaliha nafte, naftnih derivata i usluga
28. prikupljanje i obrada podataka o stanju i prometu komercijalnih, operativnih i obveznih zaliha nafte, odnosno naftnih derivata
29. suradnju s ministarstvima i nadležnim inspekcijama sukladno posebnim propisima
30. provedbu međudržavnih ugovora i sporazuma
31. suradnju s domaćim i inozemnim energetskim tijelima i/ili subjektima.

(2) Agencija kao javnu ovlast obavlja posao vođenja registra ugovora u koji unosi osnovne podatke o svim sklopljenim ugovorima.

(3) Osim poslova definiranih u stavcima 1. i 2. ovoga članka Agencija obavlja i druge poslove u skladu s ovim Zakonom i drugim propisima iz područja djelatnosti Agencije.

(4) Agencija u suradnji s ministarstvom nadležnim za energetiku vodi i ažurira registre na digitalnoj platformi sukladno propisima koji uređuju istraživanje i eksploataciju ugljikovodika, geotermalnih voda za energetske svrhe, podzemno skladištenje plina i trajno zbrinjavanje ugljikova dioksida.

(5) Agencija je ovlaštena davati na korištenje podatke koji se prikupljeni pri istraživanju i eksploataciji sukladno Pravilniku koji donosi ministar nadležan za energetiku uz prethodnu suglasnost ministra nadležnog za financije.

*Poslovanje i načela rada Agencije*

**Članak 8.**

(1) Poslovanje Agencije treba voditi pažnjom dobrog gospodarstvenika, nastojeći da se svim resursima iz nadležnosti Agencije gospodari na optimalan način.

(2) Poslovanje Agencije treba biti otvoreno, nepristrano i usmjereno na poticanje konkurentnosti.

*Godišnje izvješće*

**Članak 9.**

(1) Agencija jednom godišnje izrađuje i dostavlja do 30. travnja, uz popratno mišljenje ministarstvu nadležnom za energetiku izvješća o izvršavanju ugovora koje je Vlada Republike Hrvatske sklopila s investitorima vezano za istraživanje i eksploataciju ugljikovodika.

(2) Agencija jednom godišnje, do 30. travnja, putem ministarstva nadležnog za energetiku podnosi izvješće o svom radu Vladi Republike Hrvatske.

(3) Agencija je dužna Vladi Republike Hrvatske i ministarstvu nadležnom za energetiku na zahtjev podnijeti izvješća o svom stručnom i financijskom poslovanju te izvješća o pojedinim specifičnim pitanjima iz svoga djelokruga rada i za razdoblja kraća od godinu dana.

(4) Izvješća trebaju biti cjelovita i sadržavati objektivnu ocjenu stanja.

**III. UNUTARNJI USTROJ AGENCIJE**

**Članak 10.**

1) Agencija poslove iz svoje nadležnosti obavlja kroz ustrojstvene jedinice, u skladu s pravilnikom o radu i pravilnikom o organizaciji i sistematizaciji radnih mjesta.

(2) U Agenciji postoje sljedeće ustrojstvene jedinice u nadležnosti Uprave: Ured uprave, Sektor za opće, financijske i pravne poslove, Sektor za upravljanje podacima, Sektor za zaštitu okoliša i prostorno uređenje, Sektor za istraživanje i eksploataciju, Sektor za praćenje i podršku investitorima, Sektor za obvezne zalihe nafte i naftnih derivata, Sektor za geotermalnu energiju i Sektor za poslovni razvoj i nove tehnologije.

(3) Ured Uprave organizira i vodi sve administrativne poslove u skladu sa propisima kojima se uređuje uredsko poslovanje i zaštita arhivskog gradiva te ostalim pripadajućim zakonskim propisima i općim aktima Agencije, poslove službenog protokola, poslove vezane uz odnose s javnošću, poslove informatičke podrške, kao i poslove vezane uz svu internu i eksternu komunikaciju Agencije.

(4) Sektor za opće, financijske i pravne poslove pruža organizira i vodi obavljanje pravnih i kadrovskih poslova te poslova nabave Agencije koji obuhvaćaju savjetovanje i pravnu podršku u radu svakog pojedinog Sektora Agencije, izradu općih akata Agencije i njihovo usklađenje sa zakonom, izradu ugovora, obavljanje poslova iz područja primjene Zakona o javnoj nabavi, planiranje i realizacija nabave, arhiviranje dokumentacije, kontinuirano praćenje zakonskih propisa te obavljanje drugih pravnih i stručnih poslova radi podrške radu ostalih Sektora Agencije. Sektor vodi i sve financijske i računovodstvene poslove Agencije, koji uključuju poslove evidencije dokumentacije, obračun osnovne plaće dodataka na plaću te ostalih materijalnih prava radnika Agencije. Izrađuje godišnji financijski plan proračuna Agencije, prati izvršenje proračuna, izrađuje izvještaje za financijske i statističke potrebe, izrađuje financijske izvještaje i planove te završni račun, vodi knjigu ulaznih i izlaznih računa Agencije, knjigu blagajne, te evidenciju putnih naloga i isplatu putnih troškova. Unutar Sektora za opće, financijske i pravne poslove ustrojavaju se dvije službe.

(5) Sektor za upravljanje podacima zadužen je za prikupljanje i upravljanje svim geološkim i geofizičkim podacima, kao i podacima o bušotinama te pripremu i organizira prezentacije u cilju upoznavanja potencijalnih investitora s ugljikovodičnim i geotermalnim potencijalima, potencijalima za skladištenje prirodnog plina i trajno zbrinjavanje ugljikovog dioksida određenih područja Republike Hrvatske. Također, je zadužen za uspostavljanje i vođenje sobe s podacima u kojoj je omogućen pregled geoloških i geofizičkih podataka, kao i podataka o bušotinama (tzv. data room) radi omogućavanja pristupa od strane zainteresiranih investitora te nadzor nad investitorima dok pregledavaju dostupne podatke u skladu s pravilima koje donosi ministar nadležan za energetiku. Pregled podataka omogućava se i akademskim i obrazovnim zajednicama te državnim institucijama. Unutar Sektora za upravljanje podacima ustrojavaju se dvije službe.

(6) Sektor za zaštitu okoliša i prostorno uređenje zadužen je za praćenje obveza očuvanja prirode i okoliša i mjera sigurnosti za očuvanje istog, usklađivanje svih standarda zaštite okoliša i prirode navedenih u projektima investitora prema nacionalnim propisima, praćenje investitora u planiranju i provođenju potrebnih mjera koje se odnose na zaštitu prirode, okoliša i zdravlja ljudi te primjene potrebnih korektivnih mjera, kao i za sudjelovanje u strateškoj procjeni planova, programa i strategija vezanih uz aktivnosti istraživanja i eksploatacije ugljikovodika, geotermalne vode za energetske svrhe, podzemno skladištenje plina, kao i trajno zbrinjavanje ugljikova dioksida u geološkim strukturama, te pripremu za provođenje zahvata s aspekta zaštite okoliša u smislu izrade projektne dokumentacije za zahvate iz djelokruga djelatnosti Agencije. Sektor za zaštitu okoliša i prostornog uređenja sudjeluje u radu nekoliko međunarodnih radnih grupa i radu Koordinacije za sigurnost pri odobalnom istraživanju i eksploataciji ugljikovodika (dalje u tekstu: Koordinacija) koja je osnovana sukladno propisu kojim se uređuje sigurnost pri odobalnom istraživanju i eksploataciji ugljikovodika. Sektor je zadužen za sve administrativne i operativne poslove Koordinacije, čuvanje dokumenata i vođenje arhive. Sektor je zadužen za pregled i analizu svih prostornih planova u svrhu podnošenja inicijativa za izradu, izmjenu i dopunu prostornih planova radi istraživanja i eksploatacije, izradu konkretnih prijedloga i rješenja koja se mogu implementirati u prostorne planove u svrhu realizacije projekata istraživanja i eksploatacije te za suradnju sa tijelima državne uprave i jedinicama lokalne uprave i područne (regionalne) samouprave po pitanju prostornog planiranja. Unutar Sektora za zaštitu okoliša i prostorno uređenje ustrojavaju se dvije službe.

(7) Sektor za istraživanje i eksploataciju zadužen je za praćenje trendova i međunarodnih standarda u istraživanju i eksploataciji ugljikovodika, skladištenje prirodnog plina i trajno zbrinjavanje ugljikovog dioksida, sudjelovanje u pripremi dokumenata potrebnih za naftno-rudarske radove, sudjelovanje u provođenju jedinstvenog postupka za izdavanje dozvole i sklapanje ugovora, utvrđivanje troškova za istraživanje i eksploataciju, sudjelovanje u izradi izvješća o izvršavanju obveza investitora na temelju izdanih dozvola i sklopljenih ugovora po pitanju istraživanja i eksploatacije, sudjelovanje u praćenju količine istražnih i eksploatacijskih radova i minimalnih iznosa sredstava koja će biti utrošena za izvođenje tih radova, mogućnost njihove revizije kao i visinu obeštećenja za neispunjene preuzetih obveza, sudjelovanje u odrezivanju uvjeta napuštanja istražnog prostora i eksploatacijskog polja, sudjelovanje u utvrđivanju uvjeta likvidacije bušotine i površinske infrastrukture s razrađenim tehničkim i financijskim uvjetima, sudjelovanje u određivanju uvjeta i načina obračuna povrata troškova po pitanju eksploatacije, sudjelovanje u određivanju uvjeta i pravila za određivanje, razradu i financiranje uspostave eksploatacijskog polja, tijek eksploatacije te ukupni i godišnji program eksploatacije, sudjelovanje u određivanju uvjeta transporta ugljikovodika, uvjete za sanaciju eksploatacijskog polja, kao i sve ostale poslove vezane uz istraživanje i eksploataciju. Unutar Sektora ustrojavaju se dvije službe.

(8) Sektor za praćenje i podršku investitorima zadužen je za izradu izvješća o izvršavanju obveza investitora na temelju izdanih dozvola i sklopljenih ugovora, kontrolu troškova po ugovoru u svrhu povrata troškova, praćenje ispunjenja obveza osiguranja radova, opreme i ljudi sukladno odredbama zakona, posebnih propisa Republike Hrvatske i međunarodnim standardima u istraživanju i eksploataciji, praćenje ispunjenja obveza odvajanja na poseban račun novčanog iznosa ili obvezu dostavljanja bankovne garancije za sanaciju istražnog prostora i/ili eksploatacijskog polja, vođenje registara ugovora, podršku investitorima te koordinaciju između investitora i nadležnih državnih tijela pri dobivanju dozvola potrebnih za izvršavanje obveza investitora na temelju sklopljenih ugovora, podrška investitoru u svrhu rješavanja imovinskopravnih odnosa za zemljišne čestice unutar istražnog prostora i/ili eksploatacijskog polja, izradu izvještaja prema Europskoj komisiji o svim općim poteškoćama s kojima se susreću investitori prilikom pristupa ili provođenja aktivnosti istraživanja i/ili eksploatacije ugljikovodika u trećim zemljama na koje im bude ukazano uz poštivanje poslovne tajne, sudjelovanje u određivanju prava vlasništva i prijenosa istoga nad imovinom nabavljenom i korištenom u tijeku izvršenja ugovora, sudjelovanje u određivanju pravila i uvjeta korištenja javne infrastrukture, suradnju s državnim tijelima, kao i tijelima iz Europske unije i svijeta, kao i sve druge poslove vezane uz praćenje i podršku investitorima. Unutar Sektora za praćenje i podršku investitorima ustrojavaju se dvije službe.

(9) Sektor za obvezne zalihe nafte i naftnih derivata zadužen je za poslove formiranja, organizacije skladištenja, upravljanja i nadzora nad obveznim zalihama nafte i naftnih derivata, kupnju i prodaju nafte i naftnih derivata u svrhu formiranja i/ili zanavljanja zaliha, puštanje obveznih zaliha nafte i naftnih derivata na tržište u slučaju poremećaja opskrbe, organizaciju, nadzor i upravljanje obveznim zalihama nafte i naftnih derivata, utvrđivanje uvjeta za skladištenje obveznih zaliha nafte i naftnih derivata, skladištenje naftnih derivata, skladištenje i/ili nadzor obveznih zaliha naftnih derivata drugih država koje se sukladno međudržavnim sporazumima i/ili direktivama Europske unije čuvaju na državnom području Republike Hrvatske, nadzor količine i kvalitete nafte, naftnih derivata i usluga, prikupljanje i obradu podataka o stanju i prometu komercijalnih, operativnih i obveznih zaliha nafte, odnosno naftnih derivata. Unutar Sektora za obvezne zalihe nafte i naftnih derivata ustrojavaju se dvije službe.

(10) Sektor za geotermalnu energiju zadužen je za praćenje trendova i međunarodnih standarda u istraživanju i eksploataciji geotermalnih voda. Sektor za geotermalnu energiju sudjeluje u određivanju uvjeta napuštanja istražnog prostora i eksploatacijskog polja, u utvrđivanju uvjeta likvidacije bušotine i površinske infrastrukture s razrađenim tehničkim i financijskim uvjetima te mogućnosti prenamjene postojećih bušotina za potrebe eksploatacije geotermalne vode za energetske svrhe, nadzire tijek eksploatacije te ukupni i godišnji program eksploatacije, te sudjeluje u davanju uvjeta za sanaciju eksploatacijskog polja. Sektor obavlja sve ostale poslove vezane uz istraživanje i eksploataciju geotermalnih voda što uključuje procjenu geotermalnog potencijala, izradu naftno-rudarskih projekata i elaborata o rezervama, provedbu i koordinaciju naftno-rudarskih radova u svrhu ispitivanja geotermalnog potencijala na području Republike Hrvatske, prati i sudjeluje u provedbi projekata financiranih iz fondova EU, utvrđivanje preduvjeta za osnivanje razvojnog društva s ciljem poticanja istraživanja i eksploatacije geotermalnih voda i daljnjeg razvoja geotermalnog potencijala te suradnju sa tijelima državne uprave, jedinicama lokalne i područne (regionalne) samouprave i pravnim osobama na područjima na kojima se koristi geotermalni potencijal.

Unutar Sektora za geotermalnu energiju ustrojavaju se dvije službe.

(11) Sektor za poslovni razvoj i nove tehnologije zadužen je za praćenje trendova i politike razvoja energetskog sektora u Europi i svijetu, suradnju s državnim tijelima i pravnim osobama koje sudjeluju u postupku energetske tranzicije, analizu nacionalnih i europskih akata i dokumenata o energetskoj tranziciji, planiranje razvoja i načina korištenja obnovljivih izvora energije, razradu i implementaciju projekata čiji je cilj iskorištavanje obnovljivih izvora energije, analizu primjenjivih novih tehnologija, formiranje prijedloga za primjenu novih tehnologija, vođenje statistike i izračunavanje profitabilnost novih tehnologija, planiranje postupnog smanjenja iskorištavanja ugljikovodika, sastavljanje i predlaganje učinkovitog plana za unapređenje poslovanja Agencije. Sektor je također zadužen za poslove vezane uz pripremu, izradu, provedbu, nadzor i koordinaciju svih aktivnosti na pripremi projekata sufinanciranih sredstvima EU radi učinkovitog korištenja europskih sredstava , upravljanja ciljevima projekta, opsegom projekata, planom rada, resursima projekta, projektnom komunikacijom, rizicima te kvalitetom rada. U Sektoru se izrađuje analiza programa europskih strukturnih i investicijskih fondova, prate dostupni EU fondovi, određuju se ciljeva koji bi se mogli financirati iz EU fondova, pripremaju se i razrađuju projektne ideje te se izrađuju konkretni projekti u suradnji sa ostalim sektorima Agencije, analiziraju se rizici, pretpostavke i uvjeti za prijavu financiranja projekata iz EU fondova, izrađuje se ostala dokumentacija potrebna za prijavu projekta sukladno otvorenim natječajima, prati se korištenje financijskih sredstava dobivenih iz EU fondova za pojedini projekt odnosno sudjelovanje u provedbi projekta financiranog iz EU fonda, osigurava koordinaciju i daje podršku drugim sektorima Agencije koji sudjeluju u provedbi projekata financiranih iz EU fondova te surađuje s državnim i javnopravnim tijelima nadležnim za prijave i provedbu financiranja projekata iz EU fondova.

Unutar Sektora za poslovni razvoj i nove tehnologije ustrojavaju se dvije službe.

(12) Na pravni status zaposlenika Agencije, odnosno na postupak ostvarivanja njihovih prava i obveza iz radnog odnosa primjenjuju se opći akti Agencije.

**Članak 11.**

(l) Stručne i administrativne poslove u okviru rada i poslovanja Agencije obavljaju njezini zaposlenici.

(2) Za pojedine vrste poslova Agencija može sklopiti ugovore za obavljanje određenih poslova i s drugim fizičkim i pravnim osobama, izuzev poslova iz članka 7. stavka 2. ovoga Statuta.

**IV. UPRAVLJANJE I VOĐENJE AGENCIJE**

*Tijela Agencije*

**Članak 12.**

Tijela Agencije su Upravno vijeće i Uprava.

*Upravno Vijeće*

**Članak 13.**

(1) Agencijom upravlja Upravno vijeće koje čini predsjednik i 5 članova.

(2) Predsjednik Upravnog vijeća je državni dužnosnik iz tijela državne uprave nadležnog za poslove energetike.

(3) Članove Upravnog vijeća čine državni dužnosnici iz ministarstva nadležnog za energetiku, ministarstva nadležnog za financije i ministarstva nadležnog za prostorno uređenje te dva člana iz reda rukovodećih državnih službenika sa odgovarajućim stručnim znanjima iz područja energetike i gospodarstva ili iz reda znanstvenika i stručnjaka iz područja energetike i gospodarstva.

(4) Članove i predsjednika Upravnog vijeća imenuje i razrješava dužnosti Vlada Republike Hrvatske na prijedlog ministra nadležnog za energetiku.“

(5) Članovi Upravnog vijeća imenuju se na razdoblje od četiri godine i mogu biti ponovno imenovani.

(6) Upravno vijeće za svoj rad odgovara Vladi Republike Hrvatske.

*Djelokrug rada Upravnog vijeća*

**Članak 14.**

Upravno vijeće obavlja sljedeće poslove:

- nadzire poslovanje Agencije,

- donosi Statut Agencije uz prethodnu suglasnost Vlade Republike Hrvatske,

- donosi opće akte Agencije,

- donosi godišnji program rada i financijski plan,

- donosi završni račun,

- određuje vrstu usluga koje Agencija pruža uz naknadu i utvrđuje visinu naknade,

- daje suglasnosti, očitovanja i preporuke u svezi s poslovanjem Agencije, utvrđene ovim Statutom ili drugim općim aktom Agencije,

- obavlja druge poslove u skladu sa relevantnim propisima i ovim Statutom.

*Predsjednik Upravnog vijeća*

**Članak 15.**

(1) Radom Upravnog vijeća upravlja predsjednik.

(2) Predsjednik Upravnog vijeća saziva i rukovodi sjednicama Upravnog vijeća, potpisuje odluke i opće akte koje donosi Upravno vijeće, koordinira rad članova Upravnog vijeća nastupa u ime Upravnog vijeća u odnosu na druga tijela i treće osobe te obavlja i druge poslove sukladno Statutu i Poslovniku o radu Upravnog vijeća.

*Rad Upravnog vijeća*

**Članak 16.**

(1) Upravno vijeće poslove iz svoga djelokruga obavlja na sjednicama.

(2) Sjednice Upravnog vijeća saziva i vodi predsjednik Upravnog vijeća.

(3) Sjednice Upravnog vijeća održavaju se po potrebi, a najmanje jednom u šest mjeseci.

(4) Sjednica Upravnog vijeća može se održati ako je prisutna natpolovična većina članova Upravnog vijeća, a svakoj sjednici obvezno prisustvuje predsjednik Upravnog vijeća ili njegov zamjenik kojeg predsjednik Upravnog vijeća imenuje između drugih članova Upravnog vijeća.

(5) Odluke o poslovima iz članka 14. ovoga Statuta, Upravno vijeće donosi na sjednicama većinom glasova svih članova Upravnog vijeća, a glasuje se pojedinačnim izjašnjavanjem.

(6) Valjanom odlukom smatra se odluka za koju se izjasni natpolovična većina članova Upravnog vijeća. Odluke se upisuju u Knjigu odluka.

(7) O svakoj sjednici Upravnog vijeća vodi se zapisnik, koji potpisuje predsjednik Upravnog vijeća.

(8) Iznimno i u hitnim slučajevima Upravno vijeće može donositi odluke i pisanim putem (pismom, telefaksom ili elektronskom poštom).

(9) U radu sjednice Upravnog vijeća sudjeluje i predsjednik Uprave, bez prava glasa.

(10) Na sjednicama Upravnog vijeća mogu biti prisutne i druge osobe po pozivu članova Upravnog vijeća. Druge osobe ne sudjeluju u radu sjednice, kada Upravno vijeće donosi odluke.

(11) Sjednicu Upravnog vijeća može predložiti i bilo koji član Upravnog vijeća ili predsjednik Uprave pisanim putem.

*Uprava Agencije*

**Članak 17.**

(1) Poslove Agencije vodi Uprava koju čine predsjednik i tri člana.

(2) Predsjednik Uprave zastupa Agenciju samostalno i pojedinačno. Dva člana Uprave zastupaju Agenciju zajedno.

(3) Predsjednik i članovi Uprave Agencije ne mogu nastupati kao druga ugovorna strana i s Agencijom sklapati ugovore u svoje ime i za svoj račun, u svoje ime a za račun drugih osoba ili u ime i za račun drugih osoba.

(4) Uprava može u granicama svojih ovlaštenja dati punomoć drugoj osobi da zastupa Agenciju u pravnom prometu.

(5) Odluke iz djelokruga Agencije Uprava donosi većinom glasova svih članova. Ako za donošenje odluke nije postignuta većina glasova, odlučujući je glas predsjednika Uprave.

(6) Predsjednika i članove Uprave Agencije, na temelju javnog natječaja, a na prijedlog ministra nadležnog za energetiku imenuje Vlada Republike Hrvatske, na razdoblje od četiri godine i mogu biti ponovno imenovani.

(7) Natječaji za imenovanje predsjednika i članova Uprave Agencije objavljuju se u javnim glasilima i u Narodnim novinama.

(8) U natječaju se objavljuju uvjeti koje mora ispunjavati kandidat, vrijeme za koje se imenuje, rok do kojeg se primaju prijave kandidata i rok u kojemu će prijavljeni kandidati biti obaviješteni o izboru. Rok do kojeg se primaju prijave kandidata ne može biti kraci od osam dana od dana objave natječaja, a rok u kojem se kandidati obavještavaju o izboru ne može biti dulji od četrdeset i pet dana od dana isteka roka za podnošenje prijava.

(9) Za svoj rad Uprava odgovara Upravnom vijeću.

*Uvjeti za izbor Predsjednika i članova Uprave Agencije*

**Članak 18.**

(1) Predsjednikom, odnosno članom Uprave Agencije može biti imenovan državljanin Republike Hrvatske, s prebivalištem u Republici Hrvatskoj, koji ispunjava uvjete kako slijedi:

- ima završen diplomski sveučilišni studij ili specijalistički diplomski stručni studij rudarske, ekonomske, pravne ili tehničke struke;

- ima najmanje 5 godina radnog iskustva na rukovodećim poslovima;

- ima izvrsno poznavanje engleskog jezika;

- koji se kao fizička osoba ne bavi poslovima iz predmeta poslovanja društava iz članka 7. ovog Statuta, odnosno da se tim poslovima ne bavi pravna osoba čiji je on član, izvršni direktor, član uprave ili član upravnog, odnosno nadzornog odbora.

(2) Predsjednik, odnosno član Uprave Agencije ne može biti:

- osoba koja je pravomoćno osuđena za kazneno djelo koje je čini nedostojnom obavljanja

dužnosti predsjednika ili člana Uprave Agencije;

- član uprave nadzornog odbora te upravnog vijeća poduzetnika ili u članstvima bilo kojih drugih oblika udruživanja pravnih ili fizičkih osoba koji bi ga mogli dovesti u sukob interesa.

(3) Predsjednik, odnosno član Uprave Agencije obvezan je u obavljanju svojih poslova određenih Zakonom i ovim Statutom postupati kao dobar gospodar, savjesno, u skladu s pravilima struke i moralnim načelima.

*Razrješenje Predsjednika i članova Uprave Agencije*

**Članak 19.**

(1) Vlada Republike Hrvatske razriješit će predsjednika, odnosno člana Uprave Agencije, prije isteka razdoblja za koje je imenovan, u slučaju:

- ako to sam zatraži,

- ako bez obrazloženja kontinuirano ne sudjeluje u radu Uprave,

- teže povrede dužnosti utvrđene Statutom Agencije,

- nemogućnosti urednog obavljanja svoje dužnosti dulje od šest mjeseci,

- trajnog gubitka sposobnosti za obavljanje dužnosti,

- pravomoćne presude za kazneno djelo koje ga čini nedostojnim obavljanja dužnosti,

- nastupa okolnosti iz članka 20. ovoga Statuta.

(2) O postojanju razloga za razrješenje predsjednika, odnosno člana Uprave prije isteka razdoblja na koje je imenovan, ministarstvo nadležno za energetiku, Upravno vijeće i ostali članovi Uprave su dužni izvijestiti Vladu Republike Hrvatske.

(3) Prije donošenja odluke o razrješenju, predsjedniku, odnosno članu Uprave se mora omogućiti izjašnjavanje o razlozima razrješenja.

(4) Ako predsjednik ili neki od članova Uprave prestane obnašati svoju dužnost prije isteka mandata, na njegovo mjesto imenuje se novi predsjednik, odnosno član Uprave na način i pod uvjetima određenim Zakonom i ovim Statutom, a do isteka mandata člana koga zamjenjuje.

*Teže povrede dužnosti članova Upravnog vijeća*

**Članak 20.**

Pod težom povredom dužnosti člana Upravnog vijeća smatra se:

- ako svojim radom ili ponašanjem dovede u pitanje svoj ugled ili ugled Agencije,

- ako pri obavljanju svoje dužnosti dovede u pitanje svoju samostalnost i neovisnost ili samostalnost i neovisnost Agencije,

- ako oda poslovnu ili službenu tajnu Agencije.

*Djelokrug poslova predsjednika i članova Uprave Agencije*

**Članak 21.**

(1) Uprava Agencije se sastoji od predsjednika Uprave, člana Uprave za istraživanje i eksploataciju, člana Uprave za praćenje i podršku investitorima i člana Uprave za obvezne zalihe nafte i naftnih derivata.

(2) Predsjednik Uprave Agencije je zadužen i ovlašten za obavljanje regulatornih, pravnih, kadrovskih poslova, poslova nabave, financija i računovodstva, upravljanja podacima i sigurnosti i zaštite okoliša. Predsjednik Uprave Agencije je odgovoran za operativno poslovanje Agencije.

(3) Član Uprave za istraživanje i eksploataciju je zadužen i ovlašten za obavljanje poslova vezanih za pripremu i provedbu istraživanja i eksploatacije.

(4) Član uprave za praćenje i podršku investitorima je zadužen i ovlašten za obavljanje poslova kojima se osiguravaju uvjeti za učinkovito izvršavanje prava i obveza investitora na temelju izdanih dozvola i sklopljenih ugovora te kontrolu troškova i obveza po ugovorima sklopljenim ugovorima s investitorima.

(5) Član uprave za obvezne zalihe nafte i naftnih derivata je zadužen i ovlašten za obavljanje poslova vezanih uz formiranje, skladištenje i upravljanje obveznim zalihama nafte i naftnih derivata.

(6) Djelokrug poslova predsjednika i članova Uprave Agencije, kao i ustrojstvo organizacijskih jedinica unutar djelokruga poslova predsjednika i članova Uprave Agencije uređuje se pravilnikom o organizaciji i sistematizaciji radnih mjesta.

**Članak 22.**

(1) Uprava ne može bez suglasnosti Upravnog vijeća sklapati pravne poslove čija vrijednost prelazi iznos od 10.000.000,00 kuna bez PDV-a.

(2) Upravno vijeće ne može Upravi dati suglasnost za sklapanje pravnih poslova čija vrijednost prelazi iznos od 100.000.000,00 kuna bez PDV-a, bez suglasnosti Vlade Republike Hrvatske.

**V. OPĆI AKTI AGENCIJE**

**Članak 23.**

(1) Agencija ima sljedeće opće akte:

a) Statut,

b) Poslovnik o radu Upravnog vijeća,

c) Pravilnik o radu,

d) Pravilnik o plaćama i drugim materijalnim pravima radnika,

e) Pravilnik o organizaciji i sistematizaciji radnih mjesta,

f) druge opće akte potrebne za rad Agencije.

(2) Opći akti Agencije oglašavaju se na intranet stranici Agencije i na oglasnoj ploči Agencije.

(3) Opći akti Agencije stupaju na snagu prvog dana od dana objave na intranet stranici Agencije i na oglasnoj ploči Agencije.

**Članak 24.**

(1) Opće akte iz članka 23. stavka 1. točke a), b), c), d) i e) ovog Statuta donosi Upravno vijeće Agencije, a druge opće akte iz članka 23. stavka 1. točke f) ovog Statuta donosi Uprava Agencije uz prethodnu suglasnost Upravnog vijeća Agencije.

(2) Upravno vijeće može svojom odlukom ovlastiti Upravu Agencije da donese pojedine opće akte Agencije.

**VI. IMOVINA AGENCIJE I ODGOVORNOST ZA NJENE OBVEZE**

*Financiranje rada*

**Članak 25.**

(1) Sredstva za redovito obavljanje poslova iz djelokruga Agencije osiguravaju se u državnom proračunu Republike Hrvatske.

(2) Agencija ostvaruje i prihode od prodaje ili zamjene imovine u vlasništvu države iz poslovanja obveznim zalihama nafte i naftnih derivata koji se uplaćuju u državni proračun Republike Hrvatske, a čija se namjena korištenja propisuje ovim Zakonom.

(3) Namjenskim trošenjem prihoda iz stavka 2. ovoga članka smatra se:

– podmirenje troškova kupnje nafte i naftnih derivata radi formiranja obveznih zaliha

– podmirenje troškova osiguranja, skladištenja i zanavljanja obveznih zaliha

– podmirenje troškova kontrole količine i kvalitete obveznih zaliha

– podmirenje troškova rada naftnih terminala u vlasništvu ili suvlasništvu Agencije i instalacija na pomorskom dobru koje Agencija koristi na temelju valjanog pravnog osnova

– podmirenje pratećih troškova u vezi sa stvaranjem preduvjeta za prihvat i skladištenje obveznih zaliha nafte i naftnih derivata, a s ciljem povećanja sigurnosti prijevoza i skladištenja opasnih tereta i ograničavanja mogućih negativnih utjecaja na okoliš

– kupnja, gradnja, rekonstrukcija i dogradnja spremnika, pripadajućih lučkih i kopnenih postrojenja i instalacija te upravljanje njima.

(4) Agencija može ostvarivati prihode i iz drugih izvora kao što su pomoći, donacije, sredstva iz fondova Europske unije i drugih sličnih fondova sukladno propisima, pod uvjetom da se time ne narušava njezina neovisnost.

*Program rada i Financijski plan*

**Članak 26.**

(1) Programom rada Agencije utvrđuju se ciljevi i poslovne aktivnosti Agencije u određenom vremenskom razdoblju.

(2) Financijskim planom utvrđuju se procijenjena sredstva za rad Agencije u određenom vremenskom razdoblju.

(3) Program rada i Financijski plan mogu biti sadržani u jedinstvenom dokumentu.

(4) Upravno vijeće na prijedlog Uprave donosi Program rada i Financijski plan Agencije za sljedeću poslovnu godinu najkasnije trideset dana prije završetka tekuće poslovne godine. Usvojeni planovi služe za pripremu nabave roba, usluga i sredstava za financiranje aktivnosti u idućoj poslovnoj godini.

(5) Program rada i Financijski plan Agencije mogu se tijekom godine mijenjati, uz suglasnost Upravnog vijeća.

(6) Nalogodavac za izvršenje Financijskog plana je Uprava Agencije.

*Odgovornost za obveze*

**Članak 27.**

(1) Agencija odgovara za vlastite obveze cjelokupnom svojom imovinom.

(2) Republika Hrvatska solidarno i neograničeno odgovara za obveze Agencije.

(3) Obveze Agencije u prvom se redu podmiruju iz njezine imovine.

*Vođenje poslovnih knjiga*

**Članak 28.**

(1) Agencija vodi poslovne knjige i sastavlja financijska izvješća u skladu s propisima koji uređuju računovodstvo proračunskih korisnika.

(2) Novčana sredstva Agencije vode se sukladno propisima o platnom prometu.

**VII. SLUŽBENA I POSLOVNA TAJNA**

**Članak 29.**

(1) Službenom tajnom smatraju se isprave, podaci, zapisi i dokumenti koji su Pravilnikom o poslovnoj ili službenoj tajni Agencije utvrđeni kao službena tajna, čije priopćavanje, prenošenje ili davanje na uvid neovlaštenim osobama nije dopušteno, osim na način propisan zakonom kojim se ureduje tajnost podataka ili navedenim Pravilnikom Agencije.

(2) Isprave, podaci, zapisi i dokumenti, koji se smatraju tajnom, moraju biti obilježeni kao službena tajna u skladu sa odredbama zakona kojim se uređuje tajnost podataka.

(3) Poslovnom tajnom smatraju se:

- dokumenti koji nose oznaku tajnosti,

- podaci koji su priopćeni kao tajni,

- poslovni podaci čijim bi se otkrivanjem nanijela šteta Republici Hrvatskoj i/ili investitoru,

- podaci čijim bi se priopćavanjem i javnim objavljivanjem mogla nanijeti šteta Agenciji.

(4) Iznimno, neće se smatrati službenom tajnom podaci i dokumenti koji su na bilo koji način bili javno dostupni, odnosno, koji se javno objavljuju na temelju posebnih propisa ili odluka tijela upravljanja te vođenja poslova poduzetnika.

(5) Pravilnik o poslovnoj ili službenoj tajni Agencije o određivanju isprava, podataka, zapisa i dokumenata, koji se smatraju službenom tajnom te o načinu čuvanja službene tajne, donosi Uprava Agencije.

(6) Isprave i podatke koji predstavljaju poslovnu tajnu drugim osobama mogu prenositi Uprava Agencije i osoba koja ima ovlaštenje od Uprave Agencije.

(7) Članovi Upravnog vijeća, Uprave i svi zaposlenici Agencije i druge pravne i fizičke osobe kojima je Agencija povjerila obavljanje određenih poslova, dužni su čuvati službenu tajnu koja je određena Pravilnikom o poslovnoj ili službenoj tajni i bez obzira na način na koji su je doznali. Obveza čuvanja službene tajne prestaje nakon isteka roka od pet godina od dana prestanka radnog odnosa.

**VIII. IZMJENE, DOPUNE I TUMAČENJA STATUTA**

**Članak 30.**

(1) Izmjene i dopune Statuta može predložiti Vlada Republike Hrvatske, svaki član Upravnog vijeća te svaki član Uprave Agencije.

(2) Izmjene i dopune Statuta donose se na način i po postupku propisanom za njegovo donošenje.

*Tumačenje Statuta*

**Članak 31.**

U slučaju nejasnoća ili nesuglasnosti u primjeni odredaba ovoga Statuta, za njihovo je tumačenje mjerodavno Upravno vijeće.

**IX. PRIJELAZNE I ZAVRŠNE ODREDBE**

Statuta Agencije za ugljikovodike KLASA: 012-03/14-01/06, URBROJ: 567-01/1-14-1 od 07. ožujka. 2014. godine, donesenog temeljem Odluke Vlade Republike Hrvatske o davanju prethodne suglasnosti na Statut Agencije za ugljikovodike (KLASA: 022-03/14-04/52; URBROJ: 50301-05/05-14-4; od 05. ožujka 2014. godine), stupio na snagu 07.ožujka 2014.

**Članak 32.**

(1) Upravno vijeće donijet će opće akte iz članka 24. ovoga Statuta u roku od 3 mjeseca od dana stupanja na snagu ovoga Statuta.

(2) Do donošenja akata iz stavka 1. ovoga članka pojedina pitanja koja se ureduju tim aktima može privremeno svojom odlukom urediti Uprava Agencije.

**Članak 33.**

Ovaj Statut, nakon potvrđivanja od Vlade Republike Hrvatske, stupa na snagu prvog dana od dana objave na oglasnoj ploči Agencije.

**PRIJELAZNE I ZAVRŠNE ODREDBE**

Izmijenjenog i dopunjenog Statuta Agencije za ugljikovodike KLASA: 012-03/14-01/06

URBROJ: 405-01/1-18-3 od 22. veljače 2018. godine, donesenog temeljem Odluke Vlade Republike Hrvatske o davanju prethodne suglasnosti na izmjene i dopune Statuta Agencije za ugljikovodike (KLASA: 022-03/18-04/09; URBROJ: 50301-25/06-18-3; od 24. siječnja 2018. godine), stupio na snagu 22. veljače 2018. godine

**Članak 15.**

(1) Opći akti Agencije uskladit će se s Izmjenama i dopunama Statuta Agencije za ugljikovodike u roku od mjesec dana od dana njihova stupanja na snagu.

**Članak 16**

(1) Izmjene i dopune Statuta Agencije za ugljikovodike donosi Upravno vijeće nakon pribavljene prethodne suglasnosti Vlade Republike Hrvatske.

(2) Izmjene i dopune Statuta Agencije za ugljikovodike stupaju na snagu danom objave na oglasnoj ploči Agencije.

**PRIJELAZNE I ZAVRŠNE ODREDBE**

Izmijenjenog Statuta Agencije za ugljikovodike KLASA: 012-03/14-01/06, URBROJ: 405-01/01-21-6 od 3. prosinca 2021. , donesenog temeljem Odluke Vlade Republike Hrvatske o davanju prethodne suglasnosti na Izmjene Statuta Agencije za ugljikovodike (KLASA: 022-03/21-04/371; URBROJ: 50301-05/31-21-3; od 11. studenog 2021.), stupio na snagu

**Članak 7.**

(1) Opći akti Agencije uskladit će se s Izmjenama Statuta Agencije za ugljikovodike u roku od mjesec dana od dana njihova stupanja na snagu.

**Članak 8.**

(1) Izmjene Statuta Agencije za ugljikovodike donosi Upravno vijeće nakon pribavljene prethodne suglasnosti Vlade Republike Hrvatske.

(2) Izmjene Statuta Agencije za ugljikovodike stupaju na snagu prvi dan nakon objave na intranetskoj stranici i na oglasnoj ploči Agencije.

KLASA: 012-03/14-01/06

URBROJ: 405-01/01-21-7

U Zagrebu 3. prosinca 2021.

Predsjednik Upravnog vijeća

IVO MILATIĆ